Boer sterf dag ná plaasaanvalArgieffoto: Reint Dykema Die 77-jarige Dries Steenkamp wat Donderdag net ná 04:00 op sy plaas buite Lydenburg in Mpumalanga geskiet is, het Vrydag in die vroeë oggendure gesterf. Sers. Gerald Sedibe, provinsiale woordvoerder van die polisie, het die nuus aan Maroela Media bevestig. Hy het gesê die polisie sal nou ŉ saak van moord en saak van inbraak ondersoek. Volgens Sedibe is niemand nog in verband met die voorval in hegtenis geneem nie. Maroela Media het vroeër berig Steenkamp is getroud, maar was ten tyde van die voorval alleen op die plaas. Hy is glo in sy kamer deur drie aanvallers met klapmusse oorval en drie keer geskiet. Sedibe het gesê Steenkamp het glo ook op die verdagtes teruggeskiet, maar dit is nie duidelik of hy een van hulle gewond het nie. Die verdagtes het tydens die skietery van die toneel gevlug. Steenkamp kon volgens die polisie daarin slaag om ŉ werknemer in die hande te kry om alarm te maak. Niks is tydens die voorval gesteel nie. Sedibe het gesê een van Steenkamp se honde is later dood buite die huis gevind. Daar word vermoed dat die hond vergiftig is.